Na temelju članka 104. stavka 1. Zakona o komunalnom gospodarstvu (“Narodne novine” broj 68/18. i 110/18. – Odluka Ustavnog suda RH) i članka 32. Statuta Općine Kloštar Podravski (“Službeni glasnik Koprivničko-križevačke županije” broj 6/13. i 3/18), Općinsko vijeće Općine Kloštar Podravski na 21. sjednici održanoj 16. srpnja 2019. donijelo je

**O D L U K U**

 **o komunalnom redu na području Općine Kloštar Podravski**

# I. TEMELJNE ODREDBE

Članak 1.

Odlukom o komunalnom redu na području Općine Kloštar Podravski (u daljnjem tekstu: Odluka) propisuje se:

* uređenje naselja, koje obuhvaća uređenje pročelja, okućnica i dvorišta zgrada u vlasništvu fizičkih ili pravnih osoba u dijelu koji je vidljiv površini javne namjene, te određivanje uvjeta za postavljanje tendi, reklama, plakata, spomen-ploča na građevinama i druge urbane opreme,
* način uređenja i korištenja površina javne namjene i zemljišta u vlasništvu Općine Kloštar Podravski (u daljnjem tekstu: Općina) za gospodarske i druge svrhe, uključujući njihovo davanje na privremeno korištenje, građenje građevina koje se prema posebnim propisima grade bez građevinske dozvole i glavnog projekta te održavanje reda na tim površinama,
* uvjete korištenja javnih parkirališta, nerazvrstanih cesta i drugih površina javne namjene,
* održavanje čistoće i čuvanje površina javne namjene, uključujući uklanjanje snijega i leda s tih površina,
* mjere za održavanje komunalnog reda koje poduzima komunalni redar,
* prekršajne odredbe.

Članak 2.

Poslove provedbe ove Odluke obavlja Jedinstveni upravni Općine Kloštar Podravski (u daljnjem tekstu: Jedinstveni upravni odjel).

Jedinstveni upravni odjel u provedbi ove Odluke obavlja poslove:

* dopuštanja i određivanja uvjeta za postavljanje tendi, reklama, plakata, spomen-ploča na građevinama i druge urbane opreme na zgradama,
* dopuštanja i određivanja uvjeta za korištenje površina javne namjene i zemljišta u vlasništvu Općine za gospodarske i druge svrhe, uključujući i njihovo davanje na privremeno korištenje, građenje građevina koje se prema posebnim propisima grade bez građevinske dozvole i glavnog projekta,
* nadzora nad provedbom ove Odluke i
* druge poslove određene Zakonom o komunalnom gospodarstvu, posebnim zakonom i ovom Odlukom.

Članak 3.

 Protiv upravnih akata koje donosi Jedinstveni upravni odjel u obavljanju poslova iz članka 2. ove Odluke može se izjaviti žalba o kojoj odlučuje Upravni odjel Koprivničko-križevačke županije nadležan za poslove komunalnog gospodarstva.

 **II. UREĐENJE NASELJA**

Članak 4.

Vlasnici, posjednici ili korisnici stambenih i drugih prostorija dužni su se brinuti o urednom i estetskom vanjskom izgledu i čistoći uličnih terasa, prozora, balkona i naprava na vanjskim dijelovima zgrada koje isključivo koriste.

Vlasnici, posjednici ili korisnici zgrada, kuća i drugih objekata dužni su redovito uređivati okućnice i držati ih u urednom stanju.

Vlasnici, posjednici ili korisnici zemljišta koje se nalazi unutar ili izvan građevinske zone dužni su redovito suzbijati korove.

Vlasnici, posjednici ili korisnici zemljišta ili objekata unutar građevinske zone dužni su redovito održavati javne površine koje se nalaze ispred njih.

Članak 5.

 Javnim površinama u smislu ove Odluke smatraju se:

* javne prometne površine – javni putovi, ulice, ceste, trgovi, nogostupi, javni prolazi, mostovi, parkirališta i slično,
* javne zelene površine – parkovi, živice, travnjaci, cvjetnjaci, zelene površine uz poslovne, stambene i druge javne objekte, zelene površine uz nogostupe, dječja i športska igrališta, zaštitni pojas oko vodocrpilišta i drugo,
* dijelovi javnih cesta koje prolaze kroz naselje, kada se ti dijelovi ne održavaju kao javne ceste prema posebnom Zakonu,
* površine javne namjene– površine koje služe za autobusna stajališta, prostor energetskih objekata, groblja, deponije otpada i slično.

Članak 6.

Javne površine u naselju moraju biti imenovane i označene natpisnim pločama.

Natpisna ploča mora imati službeno određeno ime ulice, trga, odnosno druge javne površine.

Natpisne ploče moraju biti postavljene na svakom ulazu u ulicu odnosno trg, kao i na svakom križanju.

Natpisne ploče pričvršćuju se na prvoj zgradi (kući) s obje strane ulice ili trga, a ako takve zgrade (kuće) nema, natpisne ploče pričvršćuju se na posebne stupove.

Članak 7.

Svaka zgrada i kuća mora biti obilježena kućnim brojem.

Kućni broj mora biti postavljen s ulične strane zgrade (kuće) ili izveden na način da bude jasno uočljiv i čitljiv.

Članak 8.

Na području Općine mogu se postavljati tende, reklame, plakati, spomen-ploče na građevinama i druga urbana oprema.

 Plakati, oglasi i slične obavijesti mogu se samo postavljati na oglasnim pločama, oglasnim stupovima i oglasnim ormarićima.

Postavljene tende, reklame, plakati, spomen-ploče i druga urbana oprema moraju se održavati u urednom stanju, a dotrajali se moraju obnavljati, zamijeniti ili ukloniti.

Članak 9.

 Rekreacijske površine, sportska igrališta i objekti na njima, te površine i objekti koji su namijenjeni za druge javne priredbe, moraju se održavati u urednom i ispravnom stanju.

Na površinama i objektima iz stavka 1. ovoga članka moraju biti na vidnom mjestu istaknute odredbe o održavanju reda, čistoće, zaštite zelenila i slično.

Za urednost tih površina i ispravnost tih objekata brinu se fizičke i pravne osobe kojima je povjereno upravljanje tim površinama, odnosno koje te površine koriste.

Članak 10.

Javno-prometne površine, pješački i drugi javni putovi na javnim zelenim površinama moraju imati javnu rasvjetu.

Javna rasvjeta mora biti izvedena odgovarajućom svjetlosnom tehnikom uzimajući u obzir značaj pojedinih dijelova naselja i pojedinih javnih površina, promet i potrebe građana.

Rasvjetna tijela moraju biti funkcionalna i estetski oblikovana.

Javna rasvjeta mora se redovito održavati u ispravnom stanju.

Javna rasvjeta, u pravilu, mora svijetliti tijekom noći u vremenu koje određuje općinski načelnik posebnom odlukom.

U slučaju štednje električne energije, javna rasvjeta treba svijetliti na način kako je određeno planom i programom koji donosi općinski načelnik.

Članak 11.

 Zabranjeno je oštećivanje i uništavanje rasvjetnih stupova i rasvjetnih tijela, kao i postavljanje

oglasa, obavijesti, reklama i slično na te objekte, osim ukrasnih zastavica.

Članak 12.

Autobusna stajališta i autobusne kućice moraju se održavati u urednom stanju, a svako oštećenje tih prostora mora se u najkraćem roku otkloniti.

Zabranjeno je oglašavanje, lijepljenje plakata, reklama i sličnog na autobusnim kućicama.

**III. NAČIN UREĐENJA I KORIŠTENJA POVRŠINA JAVNE NAMJENE I**

**ZEMLJIŠTA U VLASNIŠTVU OPĆINE ZA GOSPODARSKE I DRUGE SVRHE**

Članak 13.

Površine javne namjene i zemljišta u vlasništvu Općine mogu se koristiti u gospodarske i druge svrhe pod uvjetima propisanim ovom Odlukom i na temelju dopuštenja Jedinstvenog upravnog odjela sukladno članku 2. ove Odluke.

Površine javne namjene i zemljište u vlasništvu Općine mogu se koristiti za postavljanje kioska i pokretnih naprava kao što su: stolovi i stolice, stalci, automati za prodaju napitaka, cigareta i slično, hladnjaci za sladoled, nadstrešnice i slično.

Pokretnim napravama u smislu odredaba ove Odluke smatraju se i šatori za održavanje manifestacija, cirkuski šatori s prijevoznim sredstvima cirkusa, te zabavne radnje.

Korisnici kioska i pokretnih naprava dužni su nakon njihovog uklanjanja javnu površinu, koju su do tada zauzimali, odnosno koristili, vratiti u prvobitno stanje.

Naknade za davanje na privremeno korištenje površina javne namjene i zemljišta u vlasništvu Općine prihod su proračuna Općine.

Članak 14.

Na svim javnim površinama, površinama oko škola, dječjeg vrtića, školsko sportske dvorane, u parkovima i ostalim javnim površinama, zabranjeno je konzumiranje alkoholnih pića i pića koja sadržavaju alkohol te zadržavanje osoba pod utjecajem alkohola kao i u okolnostima koja upućuju na konzumiranje ili namjeru konzumiranja alkoholnih pića ili pića koja sadržavaju alkohol, osim na terasama ugostiteljskih objekata.

Iznimno za vrijeme trajanja turističkih i sličnih manifestacija u organizaciji Općine, dozvoljeno je konzumiranje alkoholnih pića i pića koja sadržavaju alkohol i na javnim površinama.

Nadzor nad provedbom odredbi iz stavka 2. i 3. ovoga članka provode policijski službenici.

Članak 15.

Utovar i istovar ogrjevnog, građevnog i drugog materijala može se obavljati na javnim površinama samo u slučaju ako za utovar i istovar nisu predviđene i osigurane druge površine.

U tom slučaju, utovar odnosno istovar mora se obaviti bez odlaganja, a najkasnije u roku od 30 dana, računajući od dana kada je utovar odnosno istovar započet.

Kod izvođenja radova iz ovoga članka mora se osigurati prohodnost nogostupa i kolnika te poduzeti sve potrebne mjere sigurnosti i zaštite ljudi i imovine.

Nakon završenog utovara, odnosno istovara, materijal iz stavka 1. ovoga članka, kao i svi otpaci s javnih površina moraju se ukloniti bez odlaganja.

Ako uslijed radnji iz stavka 1, 2. i 3. ovoga članka nastane materijalna šteta na javnoj površini, osoba koja je štetu prouzročila, dužna ju je u cijelosti nadoknaditi.

Članak 16.

Na javnim prometnim površinama, javnim zelenim površinama i površinama javne namjene zabranjeno je:

* bacanje smeća i bilo kakvo drugo onečišćavanje javnih površina (ostavljanje otpadaka, opušaka, ambalaže i slično),
* prljanje i oštećivanje objekata i komunalne opreme (prometnih znakova, klupa, žardinjera i slično),
* puštanje peradi i stoke,
* istezanje betonskog željeza,
* poduzimanje bilo kakvih građevinskih zahvata bez odobrenja nadležnog organa,
* odlaganje i držanje smeća, zemlje i otpadaka građevinskog materijala,
* oštećivanje i prljanje klupa, spomenika, ograda i slično,
* uništavanje i oštećivanje biljnog materijala (guljenje kore, trganje, gaženje i druga slična

oštećivanja),

* kopanje i odnošenje zemlje, humusa, pijeska te bilja i cvijeća,
* zaustavljanje, parkiranje i pranje motornih vozila,
* isticanje plakata na drveću,
* spaljivanje smeća, korova, granja i slično,
* odlaganje i držanje poljoprivredne mehanizacije,
* konzumiranje alkoholnih pića,
* kretanje, zaustavljanje i parkiranje motornih vozila.

**IV. UVJETI KORIŠTENJA JAVNIH PARKIRALIŠTA, NERAZVRSTANIH CESTA**

**I DRUGIH POVRŠINA JAVNE NAMJENE**

Članak 17.

Javna parkirališta, nerazvrstane ceste i druge javne površine moraju osiguravati uvjete za korištenje na način koji omogućava kretanje osoba s posebnim potrebama.

Članak 18.

Vlasnici odnosno posjednici poljoprivrednih zemljišta koja graniče s javnim parkiralištem, nerazvrstanom cestom i drugom javnom površinom, moraju redovito orezivati i uklanjati granje na svojim zemljištima koje sprječava ili može spriječiti normalno korištenje javnog parkirališta ili druge javne površine te prohodnost nerazvrstane ceste.

Članak 19.

Javna parkirališta, nerazvrstane ceste i druge javne površine mogu se kopati radi izgradnje, održavanja i popravaka objekata komunalne infrastrukture sukladno dopuštenju Jedinstvenog upravnog odjela.

Članak 20.

 Prekopane površine izvođač je dužan držati u takvom stanju koje će omogućavati normalno odvijanje prometa.

Izvođač radova dužan je poduzeti sva tehnička osiguranja i druge mjere opreza u sprečavanju eventualnih nezgoda i materijalne štete te poduzeti zaštitne mjere u svrhu osiguranja kolničkog i pješačkog prometa u skladu sa svim tehničkim propisima.

Izvođač je dužan održavati te kvalitetno zatvoriti prekopane površine i uspostaviti prijašnje stanje odmah nakon završetka radova, a najkasnije u roku osam dana. U protivnom će to učiniti Općina na teret investitora radova.

U slučaju da prilikom prekopavanja nastanu kvarovi u konstrukciji kolnika ili drugih objekata uz prekopanu površinu izvođač je dužan bez odlaganja otkloniti nastale kvarove.

**V. ODRŽAVANJE ČISTOĆE I ČUVANJE JAVNIH POVRŠINA I POVRŠINA JAVNE NAMJENE**

Članak 21.

Javne površine i površine javne namjene iz članka 5. ove Odluke moraju se držati u čistom i urednom stanju.

Članak 22.

O održavanju čistoće na javnim površinama i površinama javne namjene brinu: Općina, mjesni odbori na području Općine, vlasnici i posjednici objekata, korisnici javnih površina, fizičke i pravne osobe neposredno.

Članak 23.

Čišćenje javnih površina obuhvaća: uklanjanje blata, snijega i leda, smeća, ambalaže i druge nečistoće, pražnjenje i održavanje posuda za smeće, čišćenje, obrezivanje i uklanjanje suhih i oštećenih stabala, redovito košenje trave, održavanje cvjetnjaka, grmlja, živica i drugog zelenila, čišćenje odvodnih jaraka za odvod oborinskih voda, obnova nasada, staza i slično.

Članak 24.

Posjednici, vlasnici i korisnici zemljišta, zgrada i obiteljskih kuća uz javne površine dužni su redovito čistiti nogostupe i druge pješačke prolaze ispred svojih objekata.

Članak 25.

Posjednici, vlasnici i korisnici zemljišta, zgrada i obiteljskih kuća uz nogostupe i druge javne površine kojima se služe pješaci, dužni su redovito čistiti snijeg i led s tih površina i nogostupa, a u slučaju potrebe i nekoliko puta dnevno.

U slučaju poledice pješačke staze treba posipati solju, pijeskom, piljevinom ili drugim materijalom koji uzrokuje topljenje leda ili sprečava klizanje.

Članak 26.

Uklanjanje snijega i leda mora se odvijati na način i sredstvima kojima se ne oštećuju nogostupi i pješačke staze.

Članak 27.

Posjednici, vlasnici ili korisnici objekata uz pješačku stazu, dužni su na krovnu konstrukciju ugraditi žljebove i snjegobrane. Oborinske vode koje otječu žljebovima trebaju se usmjeriti na najbliži odvodni jarak.

Posjednici, vlasnici ili korisnici objekata i zemljišta uz ulice i putove dužni su čistiti i održavati odvodne jarke te izgraditi i održavati prijelaz preko odvodnih jaraka.

Članak 28.

Zabranjeno je na javne površine i u odvodne jarke ispuštati otpadne vode i gnojnicu.

Članak 29.

Gnojišta i jame za skupljanje gnojnice i otpadnih voda iz kućanstava moraju biti smještene u pravilu iza gospodarskih zgrada i moraju biti izgrađene od nepropusnog materijala, tako da se sadržaj ne izljeva iz njih.

Sadržaj jama za skupljanje otpadnih voda ili gnojnice mora se odvoziti u hermetički zatvorenoj posudi ili cisterni, tako da se izbjegne njihovo istjecanje.

Cisterne sa gnojnicom mogu se prazniti na vlastita poljoprivredna zemljišta ili tuđa uz pristanak vlasnika, izvan građevinske zone naselja i zaorati u roku od 24 sata ili isprazniti u uređaj za pročišćavanje otpadnih voda.

Na području Općine gdje je izvedena kanalizacijska mreža, kućanstva su se dužna priključiti na sustav javne odvodnje sukladno Odluci o priključenju na komunalne vodne građevine na području Općine Kloštar Podravski („Službeni glasnik Koprivničko-križevačke županije“ broj 16/11, 13/12. i 11/13).

Na području Općine gdje još nije izvedena kanalizacijska mreža, pražnjenje septičkih jama može se povjeriti isključivo ovlaštenoj pravnoj ili fizičkoj osobi za odvoz i zbrinjavanje otpadnih voda i fekalija.

Članak 30.

 Vozila koja sudjeluju u prometu ne smiju onečišćavati javne površine.

Vozila koja prevoze tekući ili bilo kakav materijal moraju imati ispravne sanduke iz kojih se materijal ne može prosipati niti istjecati iz njih.

Vozila koja prevoze stajsko gnojivo, papir, sijeno, slamu, piljevinu, lišće i slično, moraju na odgovarajući način osigurati da se materijal koji se prevozi neće prosipati po javnim površinama.

Članak 31.

U Općini je obvezan odvoz komunalnog otpada pod uvjetom i na način određen Odlukom o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Kloštar Podravski („Službeni glasnik Koprivničko-križevačke županije“ broj 3/18), Odlukom o mjerama za sprječavanje nepropisnog odbacivanja otpada i mjerama za uklanjanje odbačenog otpada na području Općine Kloštar Podravski („Službeni glasnik Koprivničko-križevačke županije“ broj 3/18) i ovom Odlukom.

Članak 32.

Prikupljanje, odvoz i odlaganje otpada na području Općine povjereno je pravnoj osobi na temelju posebne odluke Općinskog vijeća Općine Kloštar Podravski (u daljnjem tekstu: Općinsko vijeće).

Članak 33.

Zabranjeno je odlaganje komunalnog i bilo kojeg drugog otpada na odlagalište „Peski“ koje je zatvoreno i koje je u postupku sanacije.

Zabranjeno je neovlašteno ulaženje na zatvoreno odlagalište svim pravnim i fizičkim osobama radi:

- odlaganja komunalnog ili bilo kakvog drugog otpada,

- prekapanja postojećeg komunalnog otpada,

- spaljivanja komunalnog otpada radi pribavljanja protupravne imovinske koristi od ostataka

 otpada, metala i sirovina,

- iznošenja dijelova komunalnog otpada,

- odlaganja komunalnog otpada ispred ili u blizini odlagališta.

Članak 34.

Zabranjeno je odlaganje i spaljivanje bilo kakvog otpada u prirodi.

Zabranjeno je odlaganje životinjskih leševa ili bilo kakvih ostataka životinjskog podrijetla izvan određenih specijaliziranih odlagališta.

# VI. MJERE ZA ODRŽAVANJE KOMUNALNOG REDA

Članak 35.

Poslove nadzora koje na temelju ove Odluke obavlja Jedinstveni upravni odjel provodi komunalni redar koji je službenik Jedinstvenog upravnog odjela.

Komunalni redar ima ovlast obavljanja nadzora propisane Zakonom o komunalnom gospodarstvu, ovom Odlukom i posebnim zakonom.

Komunalni redar mora imati službenu iskaznicu. Izgled i sadržaj službene iskaznice propisuje Općinsko vijeće posebnom odlukom.

Članak 36.

U provedbi nadzora nad provedbom ove Odluke, komunalni redar je ovlašten:

1. zatražiti i pregledati isprave (osobna iskaznica, putovnica, izvod iz sudskog registra i sl.) na temelju kojih može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora,
2. uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i od drugih osoba nazočnih prilikom nadzora,
3. zatražiti pisanim putem od stranke točne i potpune podatke i dokumentaciju potrebnu u nadzoru,
4. prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i sl.),
5. obavljati i druge radnje u svrhu provedbe nadzora.

U provedbi nadzora nad provedbom ove Odluke, komunalni redar ima pravo i obvezu rješenjem ili na drugi propisani način narediti fizičkim i pravnim osobama mjere za održavanje komunalnog reda propisane ovom Odlukom odnosno druge mjere propisane zakonom.

Optužni prijedlog za prekršaj propisan Zakonom ili ovom Odlukom koji u nadzoru utvrdi komunalni redar, podnosi Jedinstveni upravni odjel.

Članak 37.

Javnopravna tijela te pravne i fizičke osobe obvezne su komunalnom redaru, bez naknade za rad i troškove, u roku koji im odredi, omogućiti provedbu nadzora i osigurati uvjete na neometan rad u okviru njegovih ovlaštenja.

Jedinstveni upravni odjel odnosno komunalni redar je ovlašten zatražiti pomoć policije ako se prilikom izvršenja rješenja komunalnog redara pruži otpor ili se otpor osnovano očekuje.

Članak 38.

Kada komunalni redar utvrdi povredu propisa čije izvršenje je ovlašten nadzirati, ovlašten je po službenoj dužnosti pokrenuti upravni postupak i narediti odgovarajuće mjere u skladu s ovom Odlukom ili posebnim propisom.

Kada komunalni redar utvrdi da nije utvrđen propis čije izvršenje je ovlašten nadzirati pa stoga nema uvjeta za pokretanje upravnog postupka, pisanim putem će o tome obavijestiti poznatom prijavitelja u roku od osam dana od dana utvrđenja činjeničnog stanja.

Članak 39.

Ako je stranka izvršila obvezu iz rješenja o izvršenju komunalnog redara ili je zbog drugog razloga prestala obveza izvršenja tog rješenja, komunalni redar po službenoj dužnosti donosi rješenje o obustavi postupka izvršenja rješenja.

Članak 40.

Mjere za održavanje komunalnog reda propisane ovom Odlukom, komunalni redar naređuje rješenjem osobi koja je povrijedila Odluku odnosno osobi koja je obvezna otkloniti utvrđenu povredu.

Ukoliko osoba koja je obvezna izvršiti naloženu radnju, istu ne izvrši, uz kaznu predviđenu ovom Odlukom, naložena radnja će se provesti preko treće osobe na teret vlasnika nekretnine.

Ako se osoba iz stavka 1. ovog članka ne može utvrditi, rješenje se donosi protiv nepoznate osobe.

Ako komunalni redar utvrdi povredu propisa čije izvršenje je ovlašten nadzirati, može donijeti rješenje i bez saslušanja stranke.

Članak 41.

Protiv upravnih akata koje donosi komunalni redar može se izjaviti žalba o kojoj odlučuje Upravni odjel Koprivničko-križevačke županije nadležan za poslove komunalnog gospodarstva.

Žalba izjavljena protiv rješenja komunalnog redara ne odgađa njegovo izvršenje.

**VII. PREKRŠAJNE ODREDBE**

Članak 42.

Novčanom kaznom u iznosu 10.000,00 kuna kaznit će se za prekršaj pravna osoba ako:

1. komunalnom redaru ne omogući pregled isprave (osobne iskaznice, putovnice, izvoda iz sudskog registra i sl.), na temelju kojih može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora,
2. komunalnog redara ometa u provedbi nadzora.

Za prekršaj iz stavka 1. ovoga članka kaznit će se i odgovorna osoba u pravnoj osobi novčanom kaznom u iznosu 2.000,00 kuna.

Novčanom kaznom u iznosu 2.000,00 kuna kaznit će se fizička osoba za prekršaj iz stavka 1. ovoga članka.

 Novčanom kaznom u iznosu 2.000,00 kuna kaznit će se fizička osoba obrtnik i osoba koja obavlja drugu samostalnu djelatnost za prekršaj iz stavka 1. ovoga članka.

Članak 43.

Novčanom kaznom u svoti 3.000,00 kuna kaznit će se za prekršaj pravna osoba, novčanom kaznom u svoti 500,00 kuna odgovorna osoba u pravnoj osobi, te novčanom kaznom u svoti 500,00 kuna fizička osoba i fizička osoba obrtnik odnosno osoba koja obavlja drugu samostalnu djelatnost ako postupa protivno odredbama ove Odluke.

Članak 44.

Novčane kazne naplaćene za prekršaje propisane ovom Odlukom, prihod su proračuna Općine.

# VIII. PRIJELAZNA I ZAVRŠNA ODREDBA

Članak 45.

Stupanjem na snagu ove Odluke prestaje važiti Odluka o komunalnom redu na području Općine Kloštar Podravski ("Službeni glasnik Koprivničko-križevačke županije" broj 15/13).

Članak 46.

Ova Odluka stupa na snagu osmog dana od dana objave u "Službenom glasniku Koprivničko-križevačke županije".

**OPĆINSKO VIJEĆE**

**OPĆINE KLOŠTAR PODRAVSKI**

# KLASA: 363-01/19-01/09

# URBROJ: 2137/16-19-01

Kloštar Podravski, 16. srpnja 2019.

 **PREDSJEDNIK:**

 **Antun Karas**